लखनऊ: यूपी की योगी सरकार ने एक अहम फैसला किया है. योगी आदित्यनाथ की सरकार ने अब पहली से आठवीं क्लास तक के बच्चों को जूते, मोजे और स्वेटर मुफ्त में देने का फैसला किया है. केरल जाने से पहले कैबिनेट की बैठक के बाद सीएम योगी आदित्यनाथ ने इसका एलान किया.

यूपी के सरकारी प्राइमरी स्कूल में करीब एक करोड़ 49 लाख बच्चे पढ़ते हैं. पहली से आठवीं क्लास के तक के बच्चों को इसी साल जाड़े में स्वेटर मिल जाएंगे. इसके अलावा बच्चों को एक जोड़ी जूते के साथ एक जोड़ी मोजे भी दिए जाएंगे. इसके लिए योगी सरकार ने 300 करोड़ का बजट रखा है. मोजे की कीमत करीब 22 रुपये और जूते पर 135 रुपये 75 पैसे खर्च करने का प्रस्ताव है. स्वेटर की कीमत अभी तय नहीं हुई है.

यह भी पढ़ें: मुख्यमंत्री सामूहिक विवाह योजना: हर जोड़े पर खर्च किये जाएंगे 35 हजार रु.

बता दें कि यूपी के सरकारी स्कूलों के बच्चों को पहले से ही एक जोड़ी यूनिफॉर्म दिया जा रहा है. उन्हें स्कूल बैग और किताबें भी फ्री में मिल रही हैं. इसके अलावा यूपी में बच्चों को मिड-डे मील योजना के तहत हफ़्ते में एक दिन दूध और एक दिन फल भी दिया जा रहा है. कोशिश ये है कि इसी महीने से स्कूल में स्वेटर बंटने लगें. सीएम योगी आदित्यनाथ बच्चों को स्वेटर पहना कर इस योजना की शुरुआत करेंगे.